
			XVIII Premio Ánxel Fole de Narrativa Curta

			Reunido en Lugo, na Casa do Concello, o xurado da XVIII edición do Premio de Narración Curta Ánxel Fole, a 29 de marzo de 2016, e formado por Mercedes Leobalde, Antonio Reigosa, Manuel Bragado e actuando como presidenta, con voz e sen voto, en representación do Concello de Lugo, Carmen Basadre Vázquez, e como secretario o Coordinador de Publicacións do Concello de Lugo, Darío Xohán Cabana, acordou concederlle o premio á obra presentada co título Once portas.

			Prólogo

			Sei que custa imaxinar a cidade de Santiago circundada por unha enorme muralla defensiva, ao estilo da de Lugo. E non obstante, durante case mil anos así foi. Practicamente desde o seu nacemento no século IX a urbe estivo fortificada para impedir ataques ou invasións. E tamén para cobrarlles tributos aos que quixesen introducir mercadorías nela, xa que as murallas cumprían estoutra función de control comercial.

			Aínda que hoxe apenas quedan vestixios dela, a cerca compostelá tiña unha lonxitude de case dous quilómetros, arredor de cincuenta torres, unha elevación media de cinco metros e un grosor de dous e medio. Non estamos falando, polo tanto, dunha construción para saír do paso ou arredar os fatos de malfeitores que pululaban por estas terras nos tempos do Medievo, senón dunha auténtica fortificación pronta para repeler incursións de todo tipo, como lle correspondía a unha das capitais da cristiandade. Pero a partir do século XVI a muralla comeza a verse máis ben coma un corsé que dificulta o crecemento da urbe e no século XIX desaparece case por completo.

			Onde si se mantiveron as referencias a ela foi na toponimia da cidade: Entremuros, Entrecercas e Entremurallas, rúa do Peso (por ser alí onde se pesaban as mercadorías que entraban pola Porta Faxeira), rúa das Ameas, praza da Atalaia, Virxe da Cerca… Case se pode seguir o perímetro completo da muralla a partir dos nomes das vías que a circundaban.

			En canto ás portas, no século XII o Códice Calixtino recolle sete accesos: a Porta Francíxena (logo chamada do Camiño), principal entrada dos peregrinos procedentes de Castela; a Porta de Mazarelos, pola que se introducían na cidade os viños da Ulla e do Ribeiro e a única que se conserva; a Porta da Mámoa, lugar dun máis que probable enterramento tumular; a Porta Faxeira, na saída cara a Padrón, Noia, Pontevedra ou Portugal; a Porta da Trindade, orientada ao solpor fisterrán; a Porta de San Francisco, fronte ao convento desta orde; e a Porta da Pena, lugar de ingreso na urbe para os peregrinos chegados desde os portos da Coruña ou Ferrol.

			Posteriormente ábrese a de San Roque, preto da Porta da Pena, na cara norte da cidade. E xa nos séculos XIV e XV practícanselle outros tres accesos á muralla que, polo seu menor tamaño, reciben o nome de poxigos. O primeiro deles sitúase na Algalia de Abaixo, nas proximidades da mencionada Porta de San Roque; o segundo, chamado de San Fiz, estaría emprazado nalgún punto do espazo en que logo se edificou o mercado de abastos. E o terceiro, que recibía o nome de «Poxigo do Souto», só se menciona de forma marxinal nalgún documento e nunca se puido concretar a súa localización.

			Pero en xaneiro de 2013 chegaron ás miñas mans, a través dos seus familiares, varios volumes coas anotacións realizadas polo arqueólogo e historiador Guillerme Cardelle, falecido en 2011 e a quen eu coñecín por coincidirmos en xornadas, congresos e seminarios que tiñan a Compostela do Medievo como asunto principal. Nesas notas recóllense a maior parte dos traballos desenvolvidos por este autor autodidacta, moitos deles publicados en revistas especializadas. Entre as follas recibidas atopei un opúsculo, dacabalo entre o artigo histórico e o relato, no que se deita luz sobre algúns dos misterios relacionados co citado Poxigo do Souto, coa muralla medieval de Compostela e, por extensión, coa cidade toda e mais a súa historia.

			A partir de aquí tócanos aos investigadores discernir se algo do que Cardelle deixou escrito se estea sobre unha base real, o que obrigaría a darlle a volta á historia «oficial» desta cidade. Unicamente o tempo e as conclusións ás que cheguen os expertos poderán outorgarlle certo valor científico a este documento que agora se fai público; de momento, só é un conto máis ou menos entretido. Que non é pouco.

			EMÉRITO L. HARGUINDEY

			Catedrático de Historia Medieval

			Facultade de Xeografía e Historia – USC

			Naquel 9 de maio de 1929, día da Ascensión, eu tiña dezaoito anos acabados de facer. Ese xoves caloroso de mediados da primavera era festa na cidade, polo que demorei un pouco máis en erguerme ca nunha xornada normal de traballo. Malia todo, antes das oito xa estaba en pé, pois quería aproveitar a mañá para ir ver os postos do mercado e as atraccións que ese día se instalaban na carballeira de Santa Susana. Daquela xa levaba un tempo a traballar no comercio de roupa do meu pai, atendendo a clientela ou realizando a repartición a domicilio dos encargos, o que me permitía manexar uns modestos ingresos dos que ese día pensaba botar man para me consentir algún capricho propio dos días de festa.

			Co traxe dos domingos que acababa de estrear (ao facer os dezaoito anos o meu pai regalárame un tres pezas con chaleco confeccionado por el, cunha gravata de listas e un bo par de zapatos de coiro a xogo), saín da nosa casa da rúa da Raíña e enfilei o Franco ata a Porta Faxeira. Debido ao cedo da hora os numerosos restaurantes da zona estaban aínda pechados, pero non me custaba imaxinar o balbordo que se formaría por aquelas rúas só unhas horas despois, cando arredor das doce a xente comezase a procura dun sitio en que xantar.

			Nada máis acceder ao recinto do parque da Alameda a animación xa se facía evidente en cada recuncho, pese a non ser aínda as nove da mañá: casetos para a venda de rosquillas, candeas, exvotos…, carpas para o polbo, cantinas, postos de verdura, froita, ovos, galiñas, años e ranchos, cerrados con vacas e cabalos…, fotógrafos ambulantes, un carrusel móbil para os nenos que estaba aínda a medio montar… Os visitantes comezaban a chegar (eu era dos primeiros), pero o parque fervía xa co bulicio de feirantes, vendedoras e tratantes de gando que se acomodaban onde lles indicaban os gardas municipais encargados de organizar a distribución dos negocios ambulantes.

			Ao fondo do paseo, a carón do edificio que acollera a exposición rexional de 1909, tiñan o seu espazo os postos máis exóticos: varias menciñeiras e compoñedoras, unha mesiña onde unha nena de apenas dez anos vendía herbas milagreiras sentada nun tallo de cerdeira, unha anciá xitana que lía o futuro na palma da man, unha bruxa que desencrequenaba nenos… E, debaixo dos impoñentes eucaliptos da Ferradura, un último telderete pechado que, nun avellentado cartel de madeira, anunciaba a chegada á cidade do «Mago Bunda».

			Por mellor ler o cartel, no que logo resultou non poñer máis nada, achegueime ao improvisado gabinete e oín como, dentro, dúas persoas conversaban nun idioma totalmente descoñecido para min. Aquilo non era nin castelán, nin portugués, nin sequera francés ou italiano, nos que sempre podes cachar algunha palabra solta. Mesmo en inglés sucede isto, e ata no esgrevio alemán é posible intuír algún retallo. Pero aquela lingua escapaba de toda comprensión, e só termos como «Santiago», «Alameda» ou «pesetas» transcendían no medio daquel barallete indescifrable. Movido pola curiosidade, dei en roldar pola contorna á espera de que os ocupantes da barraca saísen fóra.

			Non pasaran nin cinco minutos cando, mentres eu observaba os labores de montaxe do carrusel, se descorreu a cortina do telderete e apareceron baixo o sol da mañá festiva dúas das figuras máis estrañas que tivera ocasión de ver na miña curta vida. O máis pequeno deles era un homiño ben máis baixo ca min e dunha delgadeza extrema que se acrecentaba pola cor esbrancuxada da súa pel e polo cabelo roxo a caerlle por diante dos ollos nun floco que lle tapaba media cara. Pero, malia o aspecto estrafalario do rubio, era imposible non centrar a atención no seu acompañante: un negro enorme que parecía imposible que uns segundos antes puidese acubillarse naquela cabana mínima.

			Agora non é coma antes; nestes tempos, xentes de todas as razas viven entre nós, e mesmo son moitos os que nacen aquí, fillos desas persoas procedentes dos lugares máis remotos do planeta. Por non falar de todo o que podemos coñecer a diario a través da televisión, do cine ou dos ordenadores. Pero naquel 1929, aínda na Ditadura, ver un home negro en Santiago era xa unha atracción por si mesma. Estou seguro de que a maioría dos veciños da cidade, igual que me pasaba a min, nunca viran de preto unha persoa de pel tan escura como a daquel mozo.

			Ademais da súa cor e do seu tamaño descomunal (calculo que debía de medir case dous metros, aínda que a memoria tende a mitigar unhas cousas e a esaxerar outras), outros elementos axudaban a converter o home nun espectáculo ambulante: o cranio rapado por completo, enormes aros dourados nas orellas e arredor do pescozo, tatuaxes por todo o corpo que apenas eran visibles pola escasa diferenza entre a tonalidade da tinta e a da súa pel e, sobre todo, a interminable túnica que vestía, unha soa peza de tea branca e de manga curta que lle chegaba aos nocellos, sostida por un cinto que era máis ben unha corda anoada, ao estilo das que levan os frades franciscanos para axustar o hábito.

			A súa presenza levantaba expectación alá por onde se movía, e todos os que se cruzaban con el xiraban a cabeza cunha falta de disimulo á que o suposto mestre Bunda parecía acostumado. Naquel momento, mesmo os encargados de montar o carrusel fixeran unha pausa nas súas tarefas para observar aquela mole humana que

